Në bazë të statutit të FBAK- ut, në mbështetje të vendimit unanim të Kryesisë së FBAK- ut nga mbledhja e mbajtur me 19.11.2016 në Prishtinë dhe në bazë të marrëveshjeve paraprake me anëtarësinë

**Kryetari i Federatës Bjeshkatare Alpiniste të Kosovës**

nxjerr:

Udhëzim 1/2016 për “Kartelën unike të anëtarësisë” në

Federatën Bjeshkatare Alpiniste të Kosovës

**Neni 1**

(Përmbajtja)

Me këtë udhëzim rregullohet forma, përmbajtja dhe mënyra e përdorimit të kartelës unike të anëtarësisë; llojet e anëtarësisë; përmbajtja e evidencës qendrore e të dhënave të anëtarëve të Federatës Bjeshkatare Alpiniste të Kosovës (në vazhdim FBAK apo federata).

**Neni 2**

(Kushtet e përgjithshme)

Të gjithë anëtarët e shoqërive, shoqatave apo klubeve bjeshkatare, alpiniste, kacavarëse e tjerë (në vazhdim shoqëritë) të cilat janë anëtare të FBAK- ut posedojnë kartelë unike të anëtarësisë (në vazhdim kartela) në nivel vendi. Anëtarët e FBAK- ut gjatë aktiviteteve të tyre bjeshkatare dhe alpiniste në vend dhe jashtë vendit kartelën duhet ta mbajnë me vetë. Në rast nevoje, për vërtetimin e identitetit kartela përdorët së bashku me ndonjë dokument të vlefshëm identifikimi (me letërnjoftimin apo pasaportën).

**Neni 3**

(Anëtarësimi)

Çdo anëtarë i FBAK- ut para anëtarësimit duhët të njoftohet me të drejtat, obligimet, përgjegjësitë, përparësitë, përfitimet dhe me informacionet themelore nga ky udhëzim nga ana e shoqërisë amë.

**Neni 4**

(Llojet e anëtarësisë)

Për nga kryerja e obligimeve të kuotizacionit ndaj shoqërive (gjegjësishtë ndaj federatës) në FBAK dallojmë anëtarë aktiv dhe anëtarë pasiv. Anëtarë aktiv konsiderohën të gjithë anëtarë të cilët e kanë paguar anëtarësinë (kuotizacionin) për vitin aktual. Anëtarë pasiv konsiderohen të gjithë të tjerët të cilët nuk e kanë paguar kuotizacionin vjetorë. Pagesa e kuotizacionit bëhet deri me 31. Janar të vitit aktual në llogaritë e shoqërive bjeshkatare amë.

Sipas frymës së kësaj rregulloreje vetëm anëtarët aktiv konsiderohën dhe janë pjesë e FBAK- ut.

**Neni 5**

(Dëshmimi i anëtarësisë)

Anëtarësia në FBAK dëshmohet vetëm përmes posedimit të kartelës së vlefshme të anëtarësisë.

Për çdo vit anëtarët aktiv pajisen me kartelë të re të anëtarësisë. Vlefshmëria e kartelës ka kohëzgjatje njëvjeçare (një vit kalendarik) dhe vlenë nga 01. Janari deri me 31. Dhjetorë të vitit aktual.

**Neni 6**

(Pagesa e anëtarësisë)

Anëtarët e FBAK- ut pagesën e anëtarësisë e bëjnë në llogarinë e shoqërive amë, ndërsa shoqëritë amë në FBAK. Lartësia e kuotizacionit e shoqërive në FBAK është e rregulluar me statut (neni 22, alineja 6).

 **Neni 7**

(Dimensionet e kartelës)

Kartela unike e anëtarësisë ka përmasa të standardizuara sipas ISO/IEC 7810. Dimensionet e kartelës i përgjigjen formatit ID-1: 85,60 mm × 53,98 mm. Këndet e kartelës janë të rrumbullaksuara me rreze 3,18mm.

**Neni 8**

(Përmbajtja e kartelës)

Në kartelë ndodhen këto elemente grafike:

* Emblemt (logot) e FBAK- ut, UIAA- së dhe e shoqërive amë
* Kodi QR (ang. QR- Code, **Q**uick **R**esponse = Përgjegje e shpejtë)
* Elementi zbukurues lulja “Ylli i Alpeve” (lat. Leontopodium nivale / leontopodium alpinum)
* Fusha për ngjitje të pullës “UIAA Hut Stamp” apo pullave tjera.

Ajo përmban së paku edhe këto të dhëna në formë të shkruar dhe/ose të koduar për lexim elektronik:

* Emërtimet, adresat postare dhe elektronike të FBAK- ut dhe shoqërive amë në origjinal dhe në gjuhën angleze
* Të dhënat personale të anëtarit (emri dhe mbiemri; gjinia, data dhe vendi i lindjes; numri personal i qytetarit, adresa e vendbanimit të përhershëm: rruga, numri i shtëpisë, kodi postar dhe vendi)
* Numrin personal të anëtarit (është numri i anëtarit në regjistrin e shoqërisë amë. Ai mbetet i pandryshuar edhe në regjistrin e FBAK- ut).
* Vitin e fillimit të anëtarësisë së anëtarit në FBAK
* Numrin i kartelës (është numri rendorë i anëtarit në evidencën qendrore të të dhënave të anëtarëve të FBAK- ut)
* Vitin e vlefshmërisë së kartelës
* Vargun identifikues numerik pesë-shifrorë/tre-shifrorë/tre-, katër- apo pesë- shifrorë; respektivishtë numri i kartelës/numri i veçantë i shoqërisë amë/numri personal i anëtarit
* Grupin gjakut të anëtarit
* Posti në FBAK apo Shoqëri
* Thirrja bjeshkatare
* Uebfaqja apo facebook llogaria
* Numrin e shërbimëve të urgjencës në të gjithë Evropën 112, duke përfshirë edhe Republikën e Kosovës dhe atë të Shqipërisë.

**Neni 9**

(Përmbajtja e kodit QR)

Për lexim elektronik në kodin QR janë të ruajtura këto të dhëna:

* Vargu identifikues numerik (shih nenin 8, alineja 2, pika 6 të këtij udhëzimi)
* Emri dhe mbiemri i anëtarit
* Gjinia
* Data e lindjes
* Numri personal i qytetarit
* Grupi i gjakut i anëtarit

**Neni 10**

(Standardi i kartelës)

Kartela ka dizajn sipas standardit të FBAK- ut nga “**Udhëzimi 1/2016 - Shtojca 1, 2 dhe 3**”.

Standardi i cekur në alinenë e mësipërme përmban të dhëna të besueshme dhe ato janë vetëm për përdorim të brendëshëm!

Dizajni dhe detajet tjera të kartelës janë prodhim ideorë dhe pronë intelektuale e FBAK- ut. FBAK- u mban të gjitha të drejtat e autorit. Publikimet, kopjimet, riprodhimet, shfrytëzimet dhe keqpërdorimet tjera pa leje të autorit (FBAK- ut) trajtohen sipas Ligjit Nr: 04/L-065.

**Neni 11**

(Evidenca qendrore i anëtarëve)

Të dhënat personale të anëtarëve nga nenet 7 dhe 8 të këtij udhëzimi ruhen në sistemin informativ të FBAK- ut. Ruajtja e të dhënave bëhet sipas „Ligjit për mbrojtjen e të dhënave personale” Nr. 03/L-172. Me kërkesë me shkrim (në formë të lirë) të subjektit të dhënat e ruajtura në FBAK mund të korigjohen, bllokohen, fshihën dhe asgjësohen në çdo kohë.

**Neni 12**

(Të drejtat e anëtarëve)

Anëtarët përpos të drejtave dhe obligimeve të cilat janë të përcaktuara në statutin e FBAK- ut dhe të shoqërive anëtare të FBAK- ut kanë edhe këto të drejta:

* Anëtarët aktiv gëzojnë të drejtën për buajtje në shtëpitë bjeshkatare në vend me tarifa të zbritura.
* Anëtarët aktiv përmes FBAK- ut mund të bëjnë porosinë e pullave **“UIAA Hut Stamp”.** Pullat vlejnë një vit kalendarik, poseduesit e saj i gëzojnë të gjitha përparësitë sikurse bjeshkatarët vendorë në shtëpitë bjeshkatare të asociacioneve bjeshkatare nënshkruese të marrëveshjes së reciprocitetit.

**Neni 13**

(Porositja e pullave)

Porositjen e pullave të reciprocitetit “UIAA Hut Stamp” nga anëtarët aktiv të FBAK- ut bëhet përmes linjës institucionale anëtari –> shoqëria amë –> FBAK- u. Porositja bëhet nga muaji tetorë për vitin e ardhëshëm.

**Neni 14**

(Librezat/ kartelat e vjetra)

Me hyrje në fuqi të këtij udhëzimi dhe me ditën e pranimt të kartelës së re unike të FBAK- ut, librezat apo kartelat e vjetra të anëtarësisë pa përjashtime bëhen të pavlefshme. Nga viti 2017 ndalohet vërtetimi i tyre me vulë të shoqatave amë.

**Neni 15**

(Hyrja në fuqi)

Ky udhëzim hyn në fuqi pas njoftimit të anëtarëve të kryesisë së FBAK- ut (në mbledhjen e kryesisë së FBAK- ut) dhe firmosjes nga Kryetari i FBAK- ut.

Me këtë udhëzim duhët të njoftohen të gjitha shoqatat anëtare të FBAK- ut së voni 7 ditë pas mbledhjes nga alineja e mësipërme.

**Federata Bjeshkatare Alpinise e Kosovës**

Mag. Ing. Arben Lila, kryetar

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Vula, vendi, data dhe nënshkrimi)